

**REPUBLIKA HRVATSKA**

**ZADARSKA ŽUPANIJA**

**OPĆINA GRAČAC**

**OPĆINSKO VIJEĆE**

**KLASA: 351-01/18-01/1**

**URBROJ: 2198/31-02-19-5**

**Gračac, 18. prosinca 2019.**

Na temelju članka 30. Zakona o održivom gospodarenju otpadom („Narodne novine“ broj 94/13, 73/17 i 14/19), članka 4. Uredbe o gospodarenju komunalnim otpadom („Narodne novine“ broj 50/17 i 84/19) i članka 32. Statuta Općine Gračac („Službeni glasnik Zadarske županije“ broj 11/13, Službeni glasnik Općine Gračac” broj:1/18), Općinsko vijeće Općine Gračac na svojoj 19. sjednici održanoj 18. prosinca 2019. godine donijelo je

**ODLUKU**

**o izmjeni i dopuni** **Odluke**

**o načinu pružanja javnih usluga** **prikupljanja miješanog komunalnog otpada**

 **i biorazgradivog komunalnog otpada na području Općine Gračac**

Članak 1.

U Odluci o načinu pružanja javnih usluga prikupljanja miješanog komunalnog otpada i biorazgradivog komunalnog otpada na području Općine Gračac („Službeni glasnik Općine Gračac“ broj 1/18, 5/18), članak 1., mijenja se i glasi:

„ Ovom Odlukom o načinu pružanja javnih usluga prikupljanja miješanog komunalnog otpada na području Općine Gračac ( u nastavku teksta Odluka) utvrđuju se načini prikupljanja miješanog komunalnog otpada i prikupljanja biorazgradivog komunalnog otpada te povezane usluge odvojenog prikupljanja otpadnog papira, metala, stakla, plastike, tekstila, problematičnog otpada i krupnog (glomaznog) otpada na području Općine Gračac te način izračuna i određivanje cijene, te iznos obvezne minimalne javne usluge za korisnike javne usluge razvrstane u kategoriju korisnika kućanstvo i potkategorije korisnika koji nisu kućanstvo.“

Članak 2.

 U članku 6. iza stavka 2. dodaje se stavak 3. koji glasi:

„Korisnici javne usluge prikupljanja miješanog komunalnog otpada i prikupljanja biorazgradivog komunalnog otpada razvrstavaju se u kategoriju:

– korisnika kućanstvo

– korisnika koji nije kućanstvo.

Korisnik iz stavka 1. podstavka 1. ovoga članka je korisnik javne usluge koji nekretninu koristi trajno ili povremeno u svrhu stanovanja (npr. vlasnici stanova, kuća, nekretnina za odmor), odnosno na čijem se obračunskom mjestu ne obavlja djelatnost .

Korisnik iz stavka 1. podstavka 2. ovoga članka je korisnik javne usluge koji nije razvrstan u kategoriju korisnika kućanstvo, a koji nekretninu koristi u svrhu obavljanja djelatnosti.

Korisnik javne usluge koji je razvrstan u kategoriju koji nije kućanstvo dodatno se razvrstava i u odgovarajuću potkategoriju sukladno članku 8. Odluke o izmjeni i dopuni Odluke o načinu pružanja javnih usluga prikupljanja miješanog komunalnog otpada i biorazgradivog komunalnog otpada na području Općine Gračac. “

Članak 3.

 Članak 12. mijenja se i glasi:

„Standardne veličine spremnika za sakupljanje komunalnog otpada putem kojih Davatelj usluge može vršiti primopredaju otpada su: 60 litara, 80 litara, 120 litara, 240 litara, 360 litara, 770 litara, 1.100 litara, 5.000 litara, 7.000 litara.

Standardni spremnici omogućuju pražnjenje spremnika komunalnim vozilima sa sustavima za podizanje spremnika.

Za dodatno sakupljanje miješanog komunalnog otpada, biorazgradivog komunalnog otpada i odvojeno sakupljanje otpada koriste se spremnici – plastične vreće od 80 litara i 120 litara te spremnici od 80 litara, 120 litara, 240 litara, 360 litara, 770 litara i 1.100 litara i to : plavi spremnici za odvojeno prikupljanje papira, žuti spremnici za odvojeno prikupljanje plastike, crni spremnici za odvojeno prikupljanje metala i zeleni spremnici za odvojeno prikupljanje stakla.

Tekstil se odvojeno prikuplja u odgovarajućim metalnim spremnicima od 1,0 m3 i 1,5 m3 na javnim površinama, zelenim otocima, u reciklažnom dvorištu i mobilnom reciklažnom dvorištu.“

Korisnik usluge ima ograničen izbor veličine spremnika. Korisnik samostalno putem Izjave odabire jednu od ponuđenih standardnih veličina spremnika na način da spremnik bude primjeren potrebama pojedinog korisnika usluge, odnosno davatelj usluge ne propisati obvezu korištenja spremnika određenog volumena niti ocjenjivati primjerenost potrebe na temelju površine ili obujma nekretnine.“

 Članak 4.

 U članak 25. u stavku 2. iza točke 2. dodaje se točka 3., a točke 3. do 12. postaju točke 4. do 13. i glasi:

„3. Kategoriju korisnika usluge na obračunskom mjestu.“

Članak 5.

 U članak 30. dodaje se novi stavak 1. koji glasi:

„U slučaju kad više korisnika usluge koriste spremnik, zajednički potpisuju i dostavljaju Izjavu o veličini spremnika koju žele koristiti uvažavajući ponuđene standardne veličine spremnika s kojima davatelj usluge raspolaže.“

Dosadašnji stavak 1. postaje stavak 2.

Članak 6.

Članak 35. mijenja se i glasi:

„Korisnik je dužan platiti cijenu javne usluge koja se određuje cjenikom Davatelja usluge.

Cijena javne usluge plaća se radi pokrića troškova nabave i održavanja opreme za prikupljanje otpada, troškova prijevoza otpada i troškova obrade otpada, troškova nastalih radom reciklažnog dvorišta i mobilnog reciklažnog dvorišta zaprimanjem bez naknade otpada nastalog u kućanstvu na području Općine, troškova prijevoza i obrade krupnog (glomaznog) otpada koji se bez naknade prikuplja kod Korisnika na obračunskom mjestu i troškova vođenja propisanih evidencija i izvješćivanja u svezi s javnom uslugom.

Davatelj usluge dužan je donijeti novi cjenik javne usluge po prethodno pribavljenoj suglasnosti Općinskog načelnika, a u skladu s Uredbom o gospodarenju komunalnim otpadom i ovom Odlukom.“

Članak 7.

 Članak 36. mijenja se i glasi:

„Strukturu cijene javne usluge (CJU) čini:

C - cijena javne usluge za količinu predanog komunalnog otpada,

MJU - cijena obvezne minimalne javne usluge,

UK- cijena ugovorne kazne.

**CJU = C + MJU + UK**

Cijena javne usluge za količinu predanog komunalnog otpada (C) sastoji se od:

JCV- jedinične cijene za pražnjenje volumena spremnika komunalnog otpada izražene u kunama,

BP - broja pražnjenja spremnika komunalnog otpada u obračunskom razdoblju sukladno podacima u evidenciji Davatelja usluge

U - udjela Korisnika u korištenju spremnika.

Cijena javne usluge za količinu predanog komunalnog otpada (C) određuje se prema izrazu:

**C = JCV x BP x U“**

Članak 8.

 Članak 37. mijenja se i glasi:

„Cijena obvezne minimalne javne usluge je dio strukture cijene javne usluge koju je potrebno osigurati kako bi sustav prikupljanja komunalnog otpada mogao ispuniti svoju svrhu poštujući pritom obvezu osiguranja primjene načela “onečišćivač plaća”, ekonomski održivo poslovanje te sigurnost, redovitost i kvalitetu pružanja javne usluge.

Cijena obvezne minimalne javne usluge jedinstvena je na području Općine Gračac za sve korisnike usluge razvrstane u kategoriju korisnika kućanstvo te je jednaka za sve korisnike usluge razvrstane u kategoriju korisnika koji nisu kućanstvo unutar iste potkategorije, osim troškova obrade komunalnog otpada u centru za zbrinjavanje otpada.

Iznos obvezne minimalne javne usluge razvrstane u kategoriju korisnika kućanstvo i potkategorije korisnika koji nisu kućanstvo utvrđen je u sljedećoj tabeli:

|  |  |  |
| --- | --- | --- |
| **KATEGORIJA i POTKATEGORIJA** | **Opis korisnika i djelatnost koja se obavlja u nekretnini odnosnoposebnom dijelu nekretnine** | **Iznos kunama u 1 obračunskom razdoblju (bez PDV-a)** |
| Kategorija korisnici kućanstvo |  | 26,00 |
| Kategorija korisnici koji nisu kućanstvo |  |  |
| POTKATEGORIJAI. | Škole i vrtići, učilišta, vjerski objekti, samostani, bolnice, dnevne bolnice, ambulante, domovi za starije osobe, ustanove socijalne skrbi i druge slične djelatnosti | 100,00 |
| POTKATEGORIJAII. | Ova potkategorija obuhvaća djelatnosti koje nisu obuhvaćene ostalim točkama (na primjer: uredi, javni uredi, agencije, banke, uredski prostori državne uprave, županijske i lokalne samouprave, sudova, agencija, pošta, fondova i slično, humanitarne organizacije, osiguravajuća društva, odvjetnički i javnobilježnički uredi, turističke agencije, objekti za igre na sreću, udruge, muzeji, galerije, knjižnice, knjižare, izložbeni prostori, galerije, kina, kazališta, sportske dvorane, ambulante, trgovine odjećom i obućom i drugom neprehrambenom robom, kiosci za prodaju tiskovina i duhanskih proizvoda, obrtničke djelatnosti: frizerski salon, brijač, kozmetičar, stolar, vodoinstalater, električar, automehaničar, autolimar, bravar, radione za popravak, ribarski obrti, keramičari i druge slične obrtne djelatnosti, industrijske djelatnosti s proizvodnim pogonima te druge slične djelatnosti) | 50,00 |
| POTKATEGORIJAIII. | Korisnici (pravne i fizičke osobe – obrtnici) koji obavljaju ugostiteljsku djelatnost bez pružanja usluge smještaja ali uz pripremu i/ili posluživanje hrane (na primjer: restoran, gostionica, zdravljak, zalogajnica, pečenjarnica, pizzeria, bistro, slastičarnica, objekti brze prehrane, kavana, pivnica, buffet, kantina, pub, krčma, caffe bar, konoba, klet, kušaonica, pripremnica obroka – catering, objekt jednostavnih usluga u kiosku i slično) te tržnica, benzinska postaja, trgovački centar i druge slične djelatnosti | 100,00 |
| POTKATEGORIJAIV. | Korisnici (pravne i fizičke osobe – obrtnici) koji obavljaju ugostiteljsku djelatnost bez pružanja usluge smještaja i bez pripreme i/ili posluživanja hrane (na primjer: caffe bar, noćni klub, noćni bar, disco klub i slično) te klub za zabavu na otvorenom, organizator javnih manifestacija, mesnica, ribarnica, prodavaonica mliječnih i suhomesnatih proizvoda, benzinska postaja, supermarket, trgovina prehrambenom robom, trgovački centar i druge slične djelatnosti | 50,00 |
| POTKATEGORIJAV. | Korisnici koji pružaju ugostiteljske usluge u domaćinstvu (fizička osoba – građanin koji iznajmljuje sobu/apart­man/kuću za odmor i slično) | 35,00 |
| POTKATEGORIJAVI. | Korisnici (pravne i fizičke osobe – obrtnici) koji obavljaju ugostiteljsku djelatnost i pružaju uslugu smještaja (kamp, hotel, hostel, prenoćišta i slično) | 50,00 |
| POTKATEGORIJAVII. | Luka, autobusni i željeznički kolodvor, zračne luke i druge slične djelatnosti | 50,00 |

Na utvrđenu minimalnu cijenu javne usluge obračunava se porez na dodanu vrijednost.

Ako se na istom obračunskom mjestu korisnik može razvrstati i u kategoriju kućanstvo i u kategoriju korisnika koji nije kućanstvo, korisnik je dužan plaćati samo cijenu obavezne minimalne javne usluge obračunatu za kategoriju korisnika koji nije kućanstvo. Ako se na istom obračunskom mjestu korisnik može razvrstati u više potkategorija korisnika koji nije kućanstvo, korisnik je dužan plaćati samo jednu cijenu obvezne minimalne javne usluge i to onu koja je najveća. „

 Članak 9.

 U članku 41. iza podstavka 1. dodaje se novi podstavak 2. tako da podstavci 2-13 postaju podstavci 3-14 koji glasi:

„- kategoriji korisnika i kad je primjenjivo potkategoriji korisnika sukladno tablici iz članka 8. ove Odluke.“

Članak 10.

U članku 45. , stavak 2. mijenja se i glasi:

„Iznos ugovorne kazne mora biti razmjeran troškovima uklanjanja posljedica takvog postupanja protivno Ugovoru, a najviše do iznosa utvrđene godišnje cijene obvezne minimalne javne usluge za kategoriju korisnika usluge u koju je korisnik razvrstan.“

Članak 11.

Ova Odluka objavit će se u „Službenom glasniku Općine Gračac“, a stupa na snagu 1. siječnja 2020. godine.

**PREDSJEDNIK: Tadija Šišić, dipl. iur.**